|  |
| --- |
| **Joh. 16:5-15****“Die Heilige Gees laat ons deel in Christus om Hom te verheerlik.”***Andries Burger, GK Pinetown, 23 Mei 2021 – Pinkster* |

*Sing:* *Lied 155:1,3; Lied 439:1,2; Sb.8-1:2; “Dit borrel in my”; Lied 431:1; “Vrede.”*

<< Lees Joh. 16:5-15 >> veral v. 13-15

Ons dink spesifiek vandag terug aan die uitstorting van die Heilige Gees daardie eerste pintsterdag na Jesus se hemelvaart.

Wat dink jy wanneer jy oor die Heilige Gees dink?

Baie mense dink eerste aan die wondertekens waarvan ons veral in Handelinge lees.

Op Pinksterdag kon die dissipels skielik ander volke se tale praat;

op ŉ hele paar plekke lees ons van die wonders en die tekens wat die apostels gedoen het –

hulle het gereeld siekes gesond gemaak en Petrus en Paulus het by geleentheid iemand wat dood was weer laat lewe.

Baie gelowiges dink dadelik aan hoe mense met ongewone klanke in tale gepraat het wanneer hulle met die Heilige Gees vervul is – soos Cornelius en sy huis (Hand. 10) of dalk persoonlike profesieë soos Agabus wat in Hand 11 ŉ wêreldwye hongersnood voorspel het.

Maar weet jy dat dit bloot dinge is wat gebeur het omdat die Heilige Gees dit op daardie stadium wou gebruik om mense te oortuig van die waarheid wat die apostels verkondig het.

Dit is die verduideliking wat God gee in Heb. 2:4,

*4Daarby* (verkondiging) *het God ook saam getuig deur …*

*tekens en wonders en ook deur allerhande kragtige dade en gawes van die Heilige Gees, soos Hy dit toebedeel het volgens sy wil.*

En as Hy wil, dan kan Hy kan dit nog steeds doen.

Wanneer Paulus in 1 Kor. 12:28 leer dat elkeen in die gemeente ŉ spesifieke taak gekry het dan sluit hy ook ongewone gawes in, *“28 En in die kerk is daar mense aan wie God 'n bepaalde taak gegee het. Ten eerste is daar apostels, ten tweede profete, ten derde leraars; verder is daar dié wat wonderdade kan doen, dan dié wat genadegawes ontvang het om mense gesond te maak, om hulp te verleen, om leiding te gee of om ongewone tale of klanke te gebruik.”*

Maar die Bybel leer glad nie dat die wonders van genesing en profesie en spreek in ongewone tale altyd en by almal moet voorkom nie.

Ek weet daar is kerke wat dit leer – maar die Bybel doen dit nie.

Mens kan nie sê dat alles wat die Heilige Gees op ŉ tyd laat gebeur het, altyd moet gebeur nie.

Laat ek dit prakties verduidelik.

In Joh. 3 vergelyk Jesus die werk van die Heilige Gees met die wind wat waai waar hy wil, sonder dat mens weet waar dit vandaan kom en waarheen dit gaan.

As jy meer van wind wil weet, dan kan jy gaan kyk wat wind alles al gedoen het –

partykeer is dit ŉ ligte briesie wat die gras saggies wieg, ander kere is dit ŉ orkaan wat bome uitruk.

Dit is tog nonsies om dan te wil leer dat wind altyd bome omwaai...

Netso kan ons nie leer dat die Heilige Gees altyd die wonders sal doen wat Hy al gedoen het nie...

Ek wil vanoggend fokus op wat die Bybel leer oor die werk van die Heilige Gees – wat Hy doen, wat Hy gebruik om dit te doen, en hoekom Hy dit doen.

Daar is soveel verskille oor die Heilige Gees dat ek nie maar my verstaan daarvan met jou wil deel nie, wat weet ek per slot van rekening. Ek stel nie belang in enige tydelike emosionele opsweping nie maar in ewige standvastige waarhede.

Daarom wil ek God self aan die woord stel deur uit die Bybel te wys wat Hy self sê oor die Heilige Gees –

ons lees mos in 2 Tim. 3:16 dat die hele Bybel deur God geïnspireer is,

dit beteken dat God eintlik die outeur is, al het Hy mense gebruik om dit in hulle taal en konteks op te skryf.

 Wat sê die Bybel oor die werk van die Heilige Gees?

Vooraf wil ek net seker maak dat almal weet dat die Heilige Gees is God.

Daar is net een ware God, en Hy maak Homself in die Bybel bekend in drie Persone – Vader, Seun en Heilige Gees.

Wanneer Jesus byvoorbeeld die doop instel dat ons gedoop word in die Naam van die Vader en die Seun en die Heilige Gees, dan praat Hy van een Naam, een God.

Die Heilige Gees is van ewigheid af God, saam een in die drie-enige God.

Soos wat die Seun van God op ŉ ander manier in God se skepping teenwoordig en werksaam was voordat Hy mens geword het uit die maagd Maria, en weer anders na sy hemelvaart –

so was die Heilige Gees op ŉ ander manier werksaam en teenwoordig voor sy uitstorting op daardie Pinksterdag, en op ŉ ander manier na sy uitstorting.

Vanoggend fokus ons op wat Hy na sy uitstorting doen en wat sy doel daarmee is.

Die Heilige Gees laat ons deel kry aan die Verlossing wat Jesus bewerk en maak ons kinders van God om soos Jesus te wees. Alles om Christus te verheerlik.

Calvyn som dit mooi op met twee beelde.

Hy sê dat mens die Heilige Gees die sleutel kan noem waarmee God vir ons al die skatte van die koninkryk van die hemel oopsluit.

Hy sê verder dat alle mense stokblind is vir God

(se grootheid en sy heerlikheid, vir sy haat van sonde en netso vir sy genade en barmhartigheid) maar dat die Heilige Gees die oë van ons verstand en ons harte oopmaak.

Wat doen Hy?

Hy werk wedergeboorte en geloof in Christus.

Jesus leer in Joh. 3:5, *“5 ... “Dit verseker Ek jou: As iemand nie uit water en Gees gebore word nie, kan hy nie in die koninkryk van God kom nie.”*

En in Joh. 6:63, *“63Dit is die Gees wat iemand lewend maak; die mens self kan dit nie doen nie. Wat Ek vir julle gesê het, kom van die Gees en gee lewe.”*

Geloof in Jesus Christus is absoluut noodsaaklik om gered te word van God se helse straf,

so lees ons in Joh. 3:16-18, *“16God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê.*

En in 1 Joh. 5:12, *12**Wie die Seun het, het die lewe; wie nie die Seun van God het nie, het ook nie die lewe nie.*

Maar sonder die Heilige Gees se werking is kan geen mens glo nie,

Ef. 2:8, 8*Julle is inderdaad uit genade gered, deur geloof. Hierdie redding kom nie uit julleself nie; dit is 'n gawe van God.*

ŉ Gawe wat God die Heilige Gees in ons werk,

1 Kor. 12:3,b *“3 ... niemand kan sê: “Jesus is die Here” nie, behalwe deur die Heilige Gees.*

Wat gebruik die Heilige Gees om wedergeboorte en geloof in ons te werk?

Ons moet nooit vergeet dat Hy almagtig is en kan doen wat en hoe Hy wil nie.

Hy kan geloof op enige manier werk – en daar is vandag steeds getuienis veral uit Moslem lande waar Hy dit steeds op bonatuurlike maniere doen soos wat hy dit byvoorbeeld ook met Paulus gedoen het.

Maar altyd doen Hy dit deur te getuig van Jesus Christus soos Jesus in Joh. 15:26 sê,

26*“Wanneer die Voorspraak kom wat Ek vir julle van die Vader af sal stuur, die Gees van die waarheid, wat van die Vader uitgaan, sal Hy oor My getuig.*

Hy getuig oor Christus want daar is geen ander weg van verlossing nie.

Jesus sê dit self in Joh. 14:6 sê, *“Ek is die weg en die waarheid en die lewe. Niemand kom na die Vader toe behalwe deur My nie.*

Nog iets wat vas staan is dat die Heilige Gees die Bybel gebruik wat Hy in elke skrywer en elke profeet en elke apostel geïnspireer het, ingeasem het sodat hulle geskryf het, maar Hy die eintlike outeur is. In elke Bybelboek, op elke bladsy, in elke vers is dit Sy boodskap, sy Goddelike Woord, sy getuienis.

Die Bybel is die vervulling van Jesus se belofte voor sy hemelvaart,

dat *“wanneer die Vader in my Naam die Voorspraak, die Heilige Gees, stuur, sal Hy julle alles leer en julle herinner aan alles wat Ek vir julle gesê het.” (Joh. 14:26).*

Dit is wat HY laat opskryf het op die bladsye van die Bybel.

Joh. 16:13, *“Wanneer Hy gekom het, die Gees van waarheid, sal Hy julle in die hele waarheid lei, want Hy sal nie uit Homself spreek nie, maar alles wat Hy hoor, sal Hy spreek en die toekomstige dinge aan julle verkondig.”*

Dit is presies wat Paulus getuig in 1 Kor. 2:10, 13 *“10Aan ons dan het God dit deur die Gees bekend gemaak, want die Gees deursoek alle dinge, ook die diepste geheimenisse van God. … 13Dit verkondig ons ook, nie met geleerde woorde wat die menslike wysheid ons leer nie, maar met woorde wat die Gees ons leer.”*

Die Bybel is die Woord van God wat die Heilige Gees gegee het én wat Hy gebruik om ons sondige, blinde oë oop te maak om Hom te kan sien, waarmee Hy ons geslote harte oopsluit om in Hom te glo, en Hy ons uit ons sondedood opwek tot ŉ nuwe lewe in Christus.

Hy bevestig dit in 1 Pet. 1:23, *23Julle is immers weergebore, nie uit verganklike saad nie, maar uit onverganklike saad: die lewende en ewige woord van God.*

As jy wonder hoe hy dit deur sy Woord doen,

luister dan na hierdie rits retoriese vrae van Paulus in Rom. 10, 14*Maar hoe kan 'n mens Hom aanroep as jy nie in Hom glo nie? En hoe kan jy in Hom glo as jy nie van Hom gehoor het nie? En hoe kan jy van Hom hoor sonder iemand wat preek? 15En hoe kan iemand preek as hy nie gestuur is nie? ...*

*17Die geloof kom dus deur die prediking wat 'n mens hoor, en die prediking wat ons hoor, is die verkondiging van Christus.*

Dit wys dus dat saam met die Bybel gee die Heilige Gees ook diensknegte wat dit moet verkondig, wat dit moet verduidelik en toepas.

Ons diensknegte se eie woorde en boodskappe is niks werd nie want dit is net God se Woord wat lewe wek.

1 Pet. 1:12*, “Nou het dié wat die evangelie aan julle verkondig het, dit aan julle bekend gemaak deur die Heilige Gees wat van die hemel af gestuur is.*

En so bring die Heilige Gees elke gelowige in die versoening wat Jesus Christus bewerk het,

1 Pet. 1:2, *2Soos God die Vader dit vooraf bestem het, het Hy julle uitverkies en deur die Gees afgesonder om aan Hom gehoorsaam te wees en besprinkel te word met die bloed van Jesus Christus.*

Maar die Heilige Gees werk nie net wedergeboorte en geloof nie en los ons dan op ons eie nie, Hy is vir ewig by ons soos Jesus in Joh. 14:16 gesê het.

Hy leef intiem met ons saam en begelei ons op ons pad om soos kinders van God te lewe, aanvanklik met wankelende bene is dit Hy wat ons aan die hand neem en op ons geloofspad help –

 treetjie-vir-treetjie totdat ons saam met Christus in die paradys sal wees...

Die Heilige Gees help ons om met ons Hemelse Vader te praat, Hy is ons Voorspraak soos Jesus beloof het:

Rom. 8:26-27 *26Die Gees staan ons ook in ons swakheid by: ons weet nie wat en hoe ons behoort te bid nie, maar die Gees self pleit vir ons met versugtinge wat nie met woorde gesê word nie. 27En God, wat die harte deurgrond, weet wat die bedoeling van die Gees is, want Hy pleit, volgens die wil van God, vir die gelowiges.*

Die Heilige Gees bemagtig ons om oor die sondes in ons te oorwin:

Gal. 5:16-17, 22-25 *16Wat ek bedoel, is dít: Laat julle lewe steeds deur die Gees van God beheers word, dan sal julle nooit swig voor begeertes van julle sondige natuur nie.*

*17Wat ons sondige natuur begeer, is in stryd met wat die Gees wil, en wat die Gees wil, is in stryd met wat ons sondige natuur begeer. Hierdie twee staan lynreg teenoor mekaar, en daarom kan julle nie doen wat julle graag wil nie. …*

Die Heilige Gees dra vrug in ons lewens:

*22Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, 23nederigheid en selfbeheersing. Teen sulke dinge het die wet niks nie. 24Dié wat aan Christus Jesus behoort, het hulle sondige natuur met al sy hartstogte en begeertes gekruisig.*

 *25Ons lewe deur die Gees; laat die Gees nou ook ons gedrag bepaal.*

Die Heilige Gees sorg vir ons deur ons saam te bring in ŉ geloofsgemeenskap, ŉ gemeente van Jesus Christus waar Hy al die gawes gee wat ons nodig het.

Rom. 12:*4Ons het baie lede in een liggaam, en die lede het nie almal dieselfde funksie nie. 5Net so is ons, al is ons baie, in Christus een liggaam, en almal afsonderlik lede van mekaar.*

 *6Ons het genadegawes wat van mekaar verskil volgens die genade wat God aan elkeen van ons gegee het.*

*As dit die gawe van profesie is, laat ons dit gebruik in ooreenstemming met die geloof wat ons bely. 7As dit is om te dien, laat ons dien. As dit is om onderrig te gee, laat ons onderrig gee. 8As dit is om mense te bemoedig, laat ons hulle bemoedig. As ons gee, laat dit sonder bybedoelings wees. As ons leiding gee, dan met toewyding. As ons ander help, dan met blymoedigheid.*

Die Heilige Gees maak ons seker van ons verlossing deur Christus

Rom. 8:14, 16-17: *14Almal wat hulle deur die Gees van God laat lei, is kinders van God.*

*16Hierdie Gees getuig saam met ons gees dat ons kinders van God is.*

*17En omdat ons kinders is, is ons ook erfgename. Ons is erfgename van God, erfgename saam met Christus.*

Ef. 1:13c-14: *13 … In Christus het die Heilige Gees wat deur God belowe is, julle as die eiendom van God beseël.*

*14Die Heilige Gees is die waarborg dat ons ook verder sal ontvang wat God belowe het, wanneer Hy almal wat aan Hom behoort, volkome sal verlos.*

Die Heilige Gees gee ons krag om van Christus te getuig, soos wat Hy getuig en soos die apostels getuig het:

Hand. 1:8 *8Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld.”*

Besef jy die wonder van die Heilige Gees?

Dink aan die voorbeeld van ŉ winkelvenster waarby die wêreld ongeërg en selfs met minagting verbyloop, soos ek en jy ook sou...

Die Heilige Gees wek die belangstelling in ŉ mens om in die venster te kyk, om die wonder van God se verlossing deur Christus raak te sien en daarna te verlang.

Die Heilige Gees skenk die sleutel van geloof gee sodat jy daarmee kan ingaan en deel kan kry aan Jesus en al die skatte in sy hemelse koninkryk.

Die Heilige Gees bly ewig by en in elke gelowige om jou te vergesel en te leer en te help in jou lewenspad van geloof

... en Hy verander jou al meer en meer om aan die beeld van Christus gelyk te word soos ons in 2 Kor. 3:18 lees?

Rom. 5:5:  *5 … God het sy liefde in ons harte uitgestort deur die Heilige Gees wat Hy aan ons gegee het.*

**Maar waarom? Waarom doen die Heilige Gees al hierdie dinge?**

Net maar vir een rede – soos Jesus dit stel in

Joh. 16:14 *14Hy sal My verheerlik, omdat Hy dit sal neem uit wat aan My behoort, en aan julle verkondig.*

Die Heilige Gees gebruik die Bybel waarvan Hy die eintlike outeur is,

om te getuig van God se openbaring deur sy Seun –

 daarmee verheerlik Hy die Jesus Christus as die Seun van God.

Deur sy getuienis werk die Heilige Gees wedergeboorte en geloof;

Hy laat ons deel kry aan al Jesus Christus se gawes

sodat ons ook kinders van God word wat in ŉ intieme gemeenskap met Hom en

met sy ander kinders in die gemeente lewe;

Hy help ons in gebed, in ons stryd om die sonde al meer te oorwin sodat ons al meer sy vrug dra,

Hy gee ons sekerheid van ons geloof en Hy is die waarborg dat ons die allerwonderlikste hemelse erfenis wat God belowe het sal ontvang;

En hy gee ons krag sodat ons, netsoos Hy, met ons hele lewe –

elke asemteug, elke gedagte en woord; elke besluit en elke optrede –

God sal verheerlik soos wat Hy Hom in sy Woord openbaar en soos wat Hy Homself in Jesus Christus bekendgemaak het.

Sal ons dan vashaak aan die manier waarmee Hy met verskillende mense en in verskillende tye werk – of Hy sekere wonders gebruik of nie?

Sal ons hunker en selfs aandring op enige sensasie wat ons graag sou wou beleef?

 Dit pas tog nie!

 Wie Hy is en wat Hy doen en die rede daarvoor is tog soveel heerliker!

God het sy liefde in ons harte gestort toe Hy die Heilige Gees vir ons gegee het.

Sy liefde vir ons wat ons teen sy bors vasdruk en koester in voorspoed en blydskap maar ook in teenspoed en hartseer.

Liefde van Hom vir Hom, liefde van Hom vir ons naaste – almal wat ons lewenspad kruis, veral ander gelowiges, veral ander gelowiges saam in hierdie gemeente.

Soos die briewe aan die sewe gemeentes in Openbaring wil ek eindig met hierdie oproep,

 “Elkeen wat kan hoor, moet luister wat die Gees vir die gemeentes sê.

GEBED

Joh. 7:37-39

*37Op die laaste dag, die groot dag van die huttefees, het Jesus daar gestaan en uitgeroep: “As iemand dors het, laat hy na My toe kom en drink! 38Met die een wat in My glo, is dit soos die Skrif sê: Strome lewende water sal uit sy binneste vloei.” 39Hiermee het Hy na die Gees verwys, want die mense wat tot geloof in Hom kom, sou die Gees ontvang. Die Gees was nog nie uitgestort nie, omdat Jesus toe nog nie verheerlik was nie.*

Luk. 11: 13 *13 ... Hy sal die Heilige Gees gee vir dié wat vra.”*

*1 Tes. 5:19* 19Moenie die werking van die Heilige Gees teenstaan nie.

Ef. 4:30 *30En moenie die Heilige Gees van God bedroef nie*